我哋唔會投資喺受害者身上
我哋投資喺生還者身上
無論受害者嘅故事係點
始終影響我哋對女性嘅睇法
只不過影響可以係大或者細咁解
我哋唔會相信未見過嘅嘢
所以我哋唔會投資喺見唔到嘅嘢
但呢個就係對抗逆境嘅面孔
六年前，我開始撰寫
關於女性企業家 面對逆境時同面對完逆境嘅報導
我打算寫一個好鼓舞嘅經濟故事
一個背後有著勁人
但未為人所知 而應該受關注嘅故事
而嗰啲勁人全部都係女性嚟
我三十歲時離開 美國廣播公司新聞部我鍾意嘅崗位
去咗讀商學院
一個我冇乜認識嘅方向
喺馬利蘭州同我一齊成長嘅女性
無一個大學畢業
更遑論係商學院畢業
佢哋為咗子女、屋租張羅 而喺出邊賺錢
從小我就睇到 一份可以帶嚟富足收入嘅工
對經濟上過得非常之艱難嘅家庭嚟講
可以帶嚟莫大轉變
講起工作
就先要講企業家
而如果你講緊
逆境之中同經歷逆境之後嘅企業家
就不得不提女性
因為佢哋一向都被忽略
盧旺達經歷完種族屠殺之後
有 77% 人口係女性
我想介紹我遇過嘅女性企業家
以及佢哋過去以嚟教我嘅嘢
2005 年我喺阿富汗 為《金融時報》做採訪
我喺當地認識咗 Kamila
一位啱啱拒絕咗
國際組織一份月薪接近二千美元嘅工
嘅年輕女子
佢拒絕
係因為要開展佢嘅事業
向阿富汗人提供企業顧問服務
傳授營商技巧
佢認為商業發展對佢國家嘅前途好重要
因為各國撤出阿富汗之後
營商可以為國家帶嚟和平同安全
而且營商對女性尤為重要
因為有收入就令佢哋獲得尊重
對女性嚟講，金錢就等如權力
聽完之後，我非常之驚訝
因為呢位女子從未享受過和平嘅生活
聽落佢好似《飛黃騰達》嘅參加者一樣
（笑聲）
我問佢︰「你點解對做生意知咁多？
點解咁有熱情？」
佢答我︰「Gayle，
呢個已經係我第三次做生意。
我第一個生意係製衣，
喺塔利斑管治嗰陣就已經開始。
呢個生意好利害，
因為我哋為鄰近嘅婦女提供咗工作，
我就係咁成為企業家。」
試諗下
喺嗰度嘅女仔當時連街都出唔到
但就冒住生命危險創業
正當經濟一片蕭條
其他人只可以賣洋娃娃 鞋帶、窗同門去糊口
呢啲女仔已經喺生存同飢餓之間 為好多人帶嚟改變
但我唔可以撇低呢啲故事唔寫
因為我之後去到邊 都遇到更多呢類型嘅女性
但無人知道佢哋
或者無興趣想知佢哋
我之後去波斯尼亞做訪問
見到一位國際貨幣基金組織官員
佢同我講︰「Gayle，
我唔相信波斯尼亞有女性從事商業。
但路口附近就有位女士賣芝士，
或者你可以訪問下佢。」
於是我繼續做採訪
同一日我認識咗 Narcisa Kavazovic
佢喺昔日薩拉熱窩戰綫上面開咗間工廠
佢喺棄置嘅車房開始佢嘅事業
織床單同枕頭袋
之後拎著製成品攞去全市嘅市場度賣
收入支撐十二、三個屋企人
當時佢有二十個員工，大部分係女性
員工早就送咗仔女返學
而 Narcisa 只係做咗生意冇耐嘅女性
之後我仲遇見不同嘅女性
有賣精油，有賣酒
甚至有經營全國最大嘅廣告商
所有呢的故事
都變成咗《先驅論壇報》嘅頭版
當報紙一登出呢啲故事
我即刻發電郵畀 嗰位國際貨幣基金組織官員
我話︰「如果你要喺下次嘅投資會
做企業家嘅專題，
呢度就有一班女性企業家你可以搵。」
（掌聲）
但再諗下
嗰位官員未必係唯一睇小女性嘅人
呢種偏見，不論係咪特登 係無處不在嘅
更加唔好講對兩性錯得好緊要嘅觀念
例如當你見到「微型金融」呢個詞語
你哋有咩聯想？
好多人諗到女性
但如果見到「企業家」呢個詞語
大部份人會諗到男性
點解呢？
因為一提到女性
我哋就諗起「卑微」、「弱小」
微型金融係一個強大嘅工具
令女性可以自給自足同識得自我尊重
但女性唔要小小嘅希望同抱負
佢哋要嘅係對自己抱有更大嘅期望
佢哋唔再係微小，而係越嚟越重要
好多範疇都有女性嘅存在
喺美國，由女性持有嘅公司
去到 2018 年會創造到 550 萬個職位
喺南韓同印尼
有近 50 萬間公司由女性擁有
喺中國，有兩成嘅小企業由女性經營
喺發展中國家
女性經營小企業嘅數字 更加達到 40% 至 50%
差不多我去過嘅地方
我都遇到犀利嘅企業家
佢哋尋求融資、開拓市場 建立生意網絡
但佢哋經常被人忽視
因為人哋好難協助佢哋
借五萬蚊比借五百蚊有更加大風險
世界銀行最近指出女性墮入生產力陷阱
因為經營小企業嘅女性 得唔到資金擴展業務
而經營更小型生意嘅女性 就更加發展唔到
最近我喺美國國務院 遇到一位嚟自加納嘅女企業家
佢係賣朱古力嘅
佢嚟到
唔係為咗資金援助或者微型貸款
而係嚟尋求大筆投資
去起工廠、買機器、生產朱古力
出口去非洲、歐洲同中東 以至其他地方
佢需要資金聘請超過 20 位 已經幫佢打工嘅員工
亦需要資金可以幫助佢嘅國家經濟起飛
好消息係我哋知咩嘢係可行
因為理論同數據已經証明咗
我哋唔需要諗度 一個解決辦法出嚟
因為我哋已經有現金流貸款
現金流貸款係根據收入 而唔係資產而定嘅
貸款採用安全合同而非附屬合同
因為女性通常冇土地做抵押
Kiva.org 呢個微型貸款機構
就係試行緊小型同中型嘅眾籌貸款
但呢個試驗只係起步
最近好流行講︰
「女性係新興市場中嘅新興市場」
我認為無得頂
點解呢？
因為以我從事金融業知道
過去十年有五千億美金注入咗新興市場
而因為投資者喺經濟放緩嘅時候
睇到有回報潛力
所以佢哋設計咗
專為新興市場而設嘅 金融產品同金融創新方案
我哋如果可以唔講浮誇嘅說話
而係將五千億用嚟釋放 女性潛在嘅經濟能力
係幾咁好呢？
想像下呢的資金
對職位、生產力、就業、兒童嘅營養
產婦死亡率、識字率，以至更加多嘅嘢
幫助有幾大
因為世界經濟論壇指出
越小性別差距，越可以提高經濟競爭力
無一個國家可以消除 兩性參與商業活動上嘅不公現象
絕對無
於是呢個就係一個大好機會喇
我哋仲有好多改善空間
所以呢個唔係為咗做好事
而係為咗全球嘅發展同全球嘅就業
所以女性就業問題 在於我哋點投資同點看待女性
女性已經唔只係一半人口同小數
（掌聲）
我經常同同行討論
佢哋話︰「Gayle，呢啲報導好正，
但你只係寫緊啲特殊例子。」
我真係因為佢哋嘅話而停落嚟
原因有幾個
首先，所謂特殊例子真係有好多
而且每個都好重要
第二，當我哋講成功男士嘅時候
我哋會以佢哋為 偶像、先驅或者搞創新嘅人
並尊佢哋為學習對象
但一講女性
我哋就當佢哋只係例外
或者奇人咁去忽視
最終，每一個國家要變嘅話
都要靠呢班特殊例子嘅人
咁點解我哋唔為呢啲 創造就業、帶嚟改變嘅人鼓掌？
反而對佢哋視而不見呢？
韌力對我嚟講係好切身嘅嘢
韌力改變咗我好多
我屋企係個單親家庭
母親日頭喺電話公司工作
夜晚賣廚具用品
於是我可以接觸好多嘢
我哋盡量用優惠卷買嘢
選擇分期供款同買二手貨
當我媽媽患末期乳癌、唔可以再做嘢
我哋甚至要申請食物卷
當時我大概九、十歲
我覺得自己好可憐
但媽媽會同我講︰「乖女，
同世界上嘅慘劇相比，你算好好啦！」
（笑聲）
當我準備考商學院嘅時候
我覺得自己無咩機會
亦無人知我去考
嗰陣我去搵我阿姨
我阿姨佢長期被丈夫虐待
但最終好彩嘅身心幸存咁離咗婚
佢同我講︰
「千祈唔好比其他人限制你。」
我當時又去咗搵婆婆呻
佢不但係二戰軍人
仲喺電影工業做咗半個世紀
又由我 13 歲開始就照顧我
我嗰陣同婆婆講
我驚如果去咗外國深造
而放棄美國廣播公司呢份荀工
我以後都唔會再搵嘢做
但佢講︰「阿妹，我話你知兩樣嘢。
第一，唔會有人放棄獎學金；
第二，麥記成日都請人㗎。」
（笑聲）
「你會搵到工嘅，放膽去啦！」
我屋企嘅女性並唔係咩特殊例子
喺呢個講座同喺洛杉磯睇直播嘅女性
仲有全球各哋嘅女性
都唔係咩特殊例子
我哋唔係小數
而係大多數
我哋經常低估自己，亦被人輕視
作為女性
係時候要望高啲、遠啲 同投資多啲
令全世界嘅女性受益
我哋有能力改變
而且咁樣做唔單止為女性
仲係為全球經濟
全球經濟極需要女性嘅貢獻
我哋一齊就會有能力 去令呢類所謂特殊例子變成主導
當我哋對自己嘅睇法有所改變
其他人都會跟隨
我哋係時候去諗得更遠大
多謝各位
（掌聲）